Ako reprezentant Slovenska odohral približne 70 zápasov vo všetkých mládežníckych výberoch (od 15 až po 19-ročných), gól sa mu zatiaľ nepodarilo streliť. Štart vo výbere dvadsaťročných zatiaľ odložili pre jeho dlhotrvajúce zranenie.
Hral si za špičkový dánsky klub Brondby Kodaň. Keď si odchádzal do Kodane, mal si ponuky aj z iných klubov?
- Mal som nejaké ponuky z českej a poľskej ligy a aj z nemeckého Kaiserslauternu. Môj manažér mi poradil Brondby, a tak sme sa so zástupcami dánskeho klubu dohodli a neľutujem tento svoj krok. Počas pôsobenia v Kodani sa mi ozvali zástupcovia Panathinaikosu a AEK Atény, tiež dánskeho Midtjyllandu, kde v tom čase pôsobil Maroš Klimpl. No záujem bol aj zo Slovenska, konkrétne z Trnavy.
V Dánsku si strávil dva a pol roka. Ako sa ti páčil samotný klub a mesto?
- Mesto bolo veľmi pekné, všetko bolo relatívne blízko, takže za ničím som nemusel príliš dlho cestovať. Samotný klub je na vysokej úrovni. Hlavný štadión má kapacitu tridsaťtisíc miest, v celom komplexe je dvadsaťpäť trávnatých ihrísk, ďalšie tri umelé plochy a z toho jedna krytá. Takže, keď sa jedno ihrisko zničilo pri jednom tréningu, nebol problém na druhý deň trénovať na inom.
Do Brondby si ťa vybral vtedajší tréner a najlepší dánsky futbalista histórie Michael Laudrup. Ako často si sa s ním stretával?
- Stretával som sa s ním v tréningovom areáli skoro každý deň. Laudrup si ma vybral v roku 2006 na turnaji v Poľsku, kde sme s reprezentáciou všetko vyhrali a mne osobne sa veľmi darilo. Po roku a pol v juniorskom tíme som začal trénovať s "áčkom" a aj som hral prípravné zápasy. Zdalo sa, že aj nový tréner so mnou počíta. Lenže cez leto prišlo moje zranenie, a tak som si 1. dánsku ligu nezahral.
Šéftrénerom mládeže v Brondby je zase Kim Vilfort, ktorý dal víťazný gól vo finále ME 1992. Ten bol pri tebe v Kodani od začiatku?
- Áno. Keďže mal na starosti mládež v našom klube, tak s ním som prichádzal do kontaktu najviac zo všetkých funkcionárov.
Spomínal si svoje vážne zranenia. Čo sa presne stalo?
- Hneď na prvom tréningu minuloročnej zimnej prípravy som si zranil pravé koleno a museli ma operovať. Vybrali mi 70 percent menisku. Začiatkom marca som začal s ľahším tréningom a o mesiac som nastúpil na majstrovský zápas. Koleno držalo a ja som sa tešil na druhé kolo kvalifikácie SR "19", na ktoré sme postúpili ako víťaz prvého kola kvalifikácie. Tá sa hrala na jeseň v roku 2007 na Cypre. Termín druhého kola kvalifikácie pripadol na koniec mája a vtedy začali moje dlhšie trvajúce zdravotné problémy. V hlavičkovom súboji sme sa s protihráčom zrazili hlavami, zlomil sa mi zub a prekonal som otras mozgu, no celú kvalifikáciu som ešte dohral. Moje zranenie sa prejavilo po prvý raz v lietadle. Začala ma bolieť hlava a krútila sa mi. Problémy som mal aj v tréningu. Lekári v Dánsku nevedeli nájsť príčinu, a tak som za pol sezóny odohral len dva zápasy. Po sezóne som prišiel domov a ani naši doktori nevedeli prísť na to, čo mi je. Pomohol mi až liečiteľ Danáš, ktorého mi vybavil manažér Kovarovič vlani v decembri. Povedal mi, že po tom "kvalifikačnom" náraze sa mi posunula chrbtica a tá "pricvikla" cievu, ktorá ide do hlavy, takže sa mi neprekrvoval dostatočne mozog. Preto sa mi pri väčšej záťaži krútila hlava. Teraz už je všetko v poriadku. Jeho rukami prešli aj takí športovci, ako napríklad Dominik Hrbatý a Roger Federer.
Kde si v Kodani býval?
- Býval som v rodinnom poschodovom dome, spolu s tromi spoluhráčmi, u trénera juniorov Brondby, ktorý bol zároveň aj trénerom dánskej reprezentačnej "šestnástky". Ten nám zabezpečoval jedlo a všetky potrebné veci, vrátane lekára. Akurát prať sme si museli sami. Mali sme pre seba celú spodnú časť domu a aj vlastný vchod, takže ako keby sme tam bývali sami.
Ako často si chodieval domov? S rodinou si bol stále v kontakte?
- Domov som sa vracal na konci každej polsezóny a na reprezentačné sústredenia, čo bolo asi raz za mesiac. S rodičmi a najbližšími som si telefonoval každý deň cez Skype, takže mali o mne dobré informácie. Rodičia ma boli asi viackrát pozrieť aj v Dánsku, za čo im ďakujem.
Kde bude teraz pokračovať tvoja futbalová kariéra?
- V decembri sa mi skončila zmluva v Kodani, teraz som bol na skúške v Taliansku, tak uvidíme ako to dopadne. Manažér ma informoval aj o záujme niektorých slovenských českých talianskych klubov, ale i Spartaka Moskva, kde momentálne trénuje Michael Laudrup.
A čo škola?
- Pred odchodom do Dánska som chodil na Obchodnú akadémiu do Ilavy. Školu som prerušil, no určite si ju chcem dokončiť.